બિહારની રાજધાની પટનાનાં ગાંધી મેદાનમાં ઈમારત શરિયા અને ઓલ ઈન્ડિયા મુસ્લિમ પર્સનલ લો બોર્ડનાં સંયુક્ત ઉપક્રમે દીન (ધર્મ) બચાવો, દેશ બચાવોનાં નારા સાથે લાખો મુસ્લિમો ઊમટી પડયા હતા. આ બંને સંગઠનોએ લોકોને ધર્મ બચાવવા રસ્તાઓ પર ઊતરી આવવાની હાકલ કરી હતી. જો કે આ બંને સંગઠનોએ તેમને કોઈ રાજકીય પક્ષનું પીઠબળ હોવાની શક્યતાને નકારી કાઢી હતી. મુસ્લિમ નેતાઓએ કેન્દ્ર સરકારને દેશમાંથી લઘુમતીઓ માટે ભયનો માહોલ દૂર કરવા અપીલ કરી હતી. રેલીને સંબોધતા અમીર એ શરિયત મૌલાના વલી રહેમાને કહ્યું હતું કે, આ સંમેલનનો હેતુ હિંદુ અને મુસ્લિમો વચ્ચે સૌહાર્દ અને ભાઈચારો સર્જવા અને આમાં અવરોધો નાખતા લોકો સામે સાવચેત કરવાનો છે. મુસ્લિમ નેતાઓએ સરકારનાં સબ કા સાથ સબ કા વિકાસનાં નારાને બોગસ અને બનાવટી ગણાવ્યો હતો. દેશમાં લઘુમતીઓ પર અત્યાચાર ગુજારવામાં આવે છે અને તેમની ફરિયાદો બહેરા કાને અથડાય છે તેવા આક્ષેપો કરાયા હતા. મૌલાના મસૂદ રહેમાનીએ કહ્યું હતું કે, સરકાર સમજી લે કે સત્તા બદલાશે, જમાનો બદલાશે પણ શરિયત નહીં બદલાય. દેશમાં બ્લેક મની તો આવ્યું નહીં પણ વ્હાઈટ મની બહાર જાય છે. લોકોનાં ખાતામાં 15- 15 લાખ આવ્યા નહીં અને જે પૈસા હતા તે પણ પડાવી લીધા. સરકાર ટ્રિપલ તલાક અને હલાલાનો મુદ્દો ઉઠાવીને મુખ્ય મુદ્દાઓથી લોકોનું ધ્યાન બીજે દોરી રહી છે.